钦定古今图书集成/理学汇编/文学典/第109卷 > 戴鲸
## 钦定古今图书集成/理学汇编/文学典/第109卷 > 戴鲸

按《宁波府志》：“鲸字时鸣，号南江，教谕槚第三子也。登
嘉靖癸未进士，授番禺令，治行称最。历虞衡主事，营
缮员外郎、刑部郎中，俱在南京，升江西佥事。有考功
郎况维垣者，欲毁庠垣为庐舍，托李御史为之请。鲸
曰：‘况君非孔子徒乎？不可’。维垣嗛之，以蜚语谪邓州
倅，迁同知汀州府，升湖广佥事。丁内艰，服满，补建宁”
备兵佥事，改本省左参议。丁外艰，遂不复出。卒年八
十七。鲸居家孝友，莅官勤慎，扬历三十年，仅馀薄田
一顷。廉介正直，乡人称之。性好书史，日坐东白楼手
一编不置。郡志自成化之后，久不复续，为搜采补葺，
成为一书，名曰《四明志》。征杨知州茂清以其父碧川
公所辑诗文，授之于鲸，鲸为补订而刊之，名曰《四明
雅集》，又尝为《四明文献》。